Diari Oficial de la Generalitat Valenciana


Sumari del DOGV 7128, del 10-10-2013 (2013/9665)

RESOLUCIÓ de 3 d'octubre de 2013, de la Conselleria d'Educació, Cultura i Esport, per la qual es convoca un concurs de selecció de centres públics educatius de titularitat de la Generalitat per a la gestió autònoma de programes anuals de formació permanent del professorat de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7128

Data del DOGV
:   10-10-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/9665


Data del document
:   03-10-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 3 d'octubre de 2013, de la Conselleria d'Educació, Cultura i Esport, per la qual es convoca un concurs de selecció de centres públics educatius de titularitat de la Generalitat per a la gestió autònoma de programes anuals de formació permanent del professorat de la Comunitat Valenciana. [2013/9665]  
La Llei Orgànica 2/2006, de 3 de maig, d'Educació, en l'article 102, disposa que la formació permanent constituïx un dret i una obligació de tot el professorat i una responsabilitat de les administracions educatives i dels mateixos centres.  
Les administracions educatives han d'impulsar mesures que permeten a cada centre, des de la seua autonomia, identificar les seues necessitats, planificar solucions i portar-les a cap, dins de les línies estratègiques del sistema educatiu i sempre amb l'objectiu de millorar la qualitat de l'educació en relació amb els resultats de l'alumnat, el clima en l'aula i la convivència en el centre educatiu. Esta autonomia ha de comportar, a més, l'exigència de demostrar que els recursos s'utilitzen de manera eficient i que conduïxen a una millora real dels resultats.   
  
Els centres educatius, per tant, han de tindre la capacitat de concretar les necessitats formatives del claustre en el seu conjunt i de cada un dels membres que el componen. L'objectiu prioritari de la formació del professorat és la millora de la funció docent, tant pel que fa a l'actuació en l'aula com pel que fa a la gestió i la coordinació pedagògica dels cicles, departaments o seminaris. Això suposa la consideració del centre educatiu com a primer nucli de la formació permanent del professorat, que dóna resposta a les necessitats sorgides de l'anàlisi de la pràctica docent.  
El desenrotllament individual de les competències professionals i el treball en equip del professorat són necessaris per a l'elaboració i la revisió dels documents que regixen el centre educatiu i per al desenrotllament dels diferents nivells de concreció curricular, així com per a l'anàlisi de la pràctica docent, el foment del treball en equip i qualsevol projecte pedagògic que es considere innovador.  
En este sentit, la Conselleria d'Educació, Cultura i Esport ha de promoure i estimular la detecció de les necessitats formatives individuals i també les actuacions de formació que executen equips de professors, amb l'aval dels òrgans directius.  
Per tot això i en virtut de les competències que m'atribuïx el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, vista la proposta de la directora general d'Innovació, Ordenació i Política Lingüística de data 10 de setembre de 2013, resolc:  
  
  
Primer. Convocatòria  
1. Es convoca un concurs de selecció de centres educatius d'ensenyances d'Educació Infantil, Educació Primària, Educació Secundària Obligatòria, Batxillerat, Formació Professional, ensenyances de règim especial i educació de persones adultes, de titularitat de la Generalitat.  
  
2. Per mitjà d'este concurs, els centres seleccionats podran obtindre una assignació econòmica i suport específic del Centre de Formació, Innovació i Recursos Educatius (CEFIRE).   
3. S'aproven les bases per les quals es regirà esta convocatòria, que s'inclouen com a annex a la present resolució.  
  
Segon. Finançament  
El finançament, fins a un màxim de 2.000.000 euros, serà a càrrec de l'aplicació pressupostària 33.08.47.176.08.1, de l'exercici pressupostari per a 2013.  
  
Tercer. Delegació  
Es delega en la directora general d'Innovació, Ordenació i Política Lingüística la facultat de resoldre esta convocatòria i se l'autoritza perquè dicte les resolucions i instruccions necessàries per a l'execució de la present resolució.  
Quart. Producció d'efectes  
Esta resolució produirà efectes des de l'endemà de la seua publicació en el Diari Oficial de la Comunitat Valenciana.  
  
València, 3 d'octubre de 2013.- La consellera d'Educació, Cultura i Esport: María José Catalá Verdet.  
  
  
ANNEX  
  
Bases de la resolució per la qual es convoca un concurs de selecció de centres públics educatius de titularitat de la Generalitat per a la gestió autònoma de programes anuals de formació permanent del professorat de la Comunitat Valenciana  
  
Primera. Objecte de la convocatòria  
1. La present convocatòria permet avançar en el desenrotllament de l'autonomia dels centres públics educatius de titularitat de la Generalitat, permetent la gestió pròpia dels seus programes anuals de formació.   
  
2. Les activitats de formació a desenrotllar es faran explícites en el Programa Anual de Formació del Centre (PAF), arreplegat en la programació general anual (PGA), la qual comptarà amb l'aprovació del claustre de professors.  
  
Segona. Duració de les activitats  
1. Els PAF dels centres educatius es duran a terme al llarg del curs 2013-2014, basant-se en el disseny d'activitats arreplegat en la PGA.   
2. Si les característiques de la formació exigixen una duració major, s'indicaran les etapes i els resultats a obtindre en cada curs acadèmic.  
  
  
Tercera. Participants  
1. Podran participar en este concurs els centres públics educatius d'ensenyances d'Educació Infantil, Educació Primària, Educació Secundària Obligatòria, Batxillerat, Formació Professional, ensenyances de règim especial i educació de persones adultes dependents de la Generalitat.   
2. Las sol·licituds de participació en la convocatòria desenrotllaran aquelles activitats arreplegades en la PGA.   
  
Quarta. Àmbits de treball de les activitats finançades  
1. Les activitats formatives finançades amb l'ajuda adjudicada tractaran alguna de les temàtiques següents:  
a) Aspectes teòrics i pràctics per a l'elaboració d'un projecte educatiu de centre que preveja la definició de línies educatives quant a:  
  
1) Concreció a la realitat del centre de les finalitats i intencionalitats educatives.  
2) Disseny del projecte lingüístic del centre. Aspectes relacionats amb l'elaboració, aplicació i avaluació dels programes plurilingües i dels seus dissenys específics.  
3) Criteris bàsics que orienten l'organització del centre, la participació dels diversos estaments de la comunitat educativa i la implicació de les famílies en el centre.  
b) Aspectes pràctics en l'aplicació de noves metodologies d'ensenyança-aprenentatge per a l'elaboració o revisió de les programacions i les concrecions curriculars incloses en estes.   
c) Incorporació de les noves tecnologies als processos de ensenyança-aprenentatge.  
d) Millora de les pràctiques educatives en l'aula i millora de les programacions didàctiques.  
e) Escola inclusiva, tutoria i prevenció de riscos laborals.  
2. Les activitats de formació consideraran el centre educatiu com el nucli formatiu bàsic, amb autonomia per a detectar les seues pròpies necessitats, proposar les solucions adequades i avaluar la incidència en l'aula, amb el suport i assessorament de la xarxa de CEFIRE.  
  
Quinta. Termini  
El termini de presentació de les sol·licituds serà de 10 dies naturals a partir de l'endemà de la publicació de la present orde en el Diari Oficial de la Comunitat Valenciana.  
Sexta. Formalització de les sol·licituds  
1. La direcció del centre educatiu, a través del coordinador de formació, haurà de presentar, per via telemàtica a través del formulari disponible en la pàgina de la Conselleria d'Educació, Cultura i Esport / Educació / Formació del professorat, la sol·licitud de participació així com el certificat de la secretaria del centre en què es transcriga literalment l'acta del claustre amb el compromís d'adoptar i dur a terme les accions formatives incloses en el PAF, amb una participació mínima del 20 % del claustre, o cinc professors si el claustre té menys de vint professors.  
2. Quan es tracte de centres educatius que tinguen menys de cinc professors, podran agrupar-se per a la realització de les accions formatives de forma conjunta. Els equips directius d'estos centres designaran un únic coordinador de formació, que presentarà la sol·licitud de participació així com el corresponent certificat firmat per les secretaries dels respectius centres educatius.  
  
Sèptima. Valoració de les sol·licituds  
1. L'ordenació i instrucció de l'expedient la farà el Servici de Formació del Professorat. A fi de valorar les sol·licituds i atendre les reclamacions es crea una comissió de valoració de sol·licituds presidida pel cap del Servici de Formació del Professorat o persona en qui delegue i constituïda per:  
a) Tres assessors de formació i/o directors de CEFIRE, designats per la Direcció General d'Innovació, Ordenació i Política Lingüística.  
  
b) Un funcionari o funcionària de la Direcció General d'Innovació, Ordenació i Política Lingüística, que exercirà les funcions de secretaria, amb veu i vot.   
2. A les reunions de la comissió podrà assistir un representant de cada un dels sindicats que formen part de la Mesa Sindical Sectorial d'Educació, amb veu però sense vot.  
3. La comissió ajustarà la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
  
Octava. Criteris de baremació  
1. Participació de l'equip directiu en les activitats: 2 punts  
2. Percentatge del professorat participant:  
a) A partir del 25 %: 2 punts   
b) A partir del 50 %: 3 punts   
c) A partir del 75 %: 4 punts  
d) El 100 %: 5 punts  
3. Catalogació del centre:  
a) Tipus A: 4 punts  
b) Tipus B: 3 punts  
c) Tipus C: 2 punts  
d) Tipus D: 1 punt  
4. Relatius al centre (màxim 2 punts)  
a) Centres de la Xarxa de Centres Plurilingües: 1 punt  
b) Centres de la Xarxa de Centres de Qualitat: 1 punt  
c) Centres intel·ligents: 1 punt  
d) Centres plurilingües experimentals: 1 punt  
e) Centres que participen en contracte/programa: 1 punt  
5. Compliment del PAF del centre educatiu corresponent al curs 2012-2013 (màxim 3 punts).  
  
Novena. Termini de resolució. Publicació de la resolució  
1. La proposta de resolució provisional dels projectes seleccionats es farà pública en la pàgina web de la Conselleria d'Educació, Cultura i Esport / Educació / Formació del Professorat.  
2. Hi haurà un termini de cinc dies naturals per a reclamar davant de la comissió de valoració de sol·licituds, la qual resoldrà les reclamacions a la proposta de resolució provisional i elevarà la proposta de resolució definitiva a la Direcció General d'Innovació, Ordenació i Política Lingüística, la qual resoldrà la convocatòria per delegació de la consellera d'Educació, Cultura i Esport. La presentació d'al·legacions es farà a través de la pàgina web de Conselleria d'Educació, Cultura i Esport / Educació / Formació del Professorat.   
3. Tant en la resolució provisional com en la definitiva seran especificats els centres amb l'aportació econòmica concedida.  
4. La resolució definitiva es publicarà en la pàgina web de la Conselleria d'Educació, Cultura i Esport.  
5. El termini màxim per a resoldre la present convocatòria serà de tres mesos des de la data d'efectes de la convocatòria.  
6. L'efecte que produiria el silenci administratiu, si transcorreguera el termini màxim sense que s'haguera dictat i notificat la resolució corresponent, seria desestimatori de les sol·licituds.  
  
Deu. Suport, coordinació i seguiment  
1. Cada sol·licitud designarà el coordinador de formació, que assumirà les funcions de coordinació de les activitats i de dinamització del treball programat, les de gestió i administració dels recursos assignats i les d'ompliment de tota la documentació administrativa. També garantirà la participació de cada persona en el projecte i donarà fe de la manera en què este es realitza.  
2. El coordinador de formació exercirà també funcions de coordinació amb el CEFIRE i representarà l'equip docent participant.  
  
3. Els CEFIRE oferiran suport tècnic específic, així com assessorament per a l'elaboració i exercici de les activitats de formació sense perjuí de la col·laboració que s'establisca amb altres òrgans de l'Administració o altres entitats.  
  
Onze. Percepció de les aportacions econòmiques  
1. Una vegada realitzat l'estudi de les sol·licituds, la comissió de valoració repartirà la quantia de les ajudes a concedir individualment. L'import de les ajudes el proposarà la comissió de valoració de sol·licituds seguint els criteris de baremació. Cada participant es podrà dotar amb una quantitat no inferior a 1.500 euros ni superior a 6.000 euros, fent un repartiment proporcional entre la puntuació mínima i màxima de les puntuacions de les sol·licituds presentades.  
2. Si no s'entrega al CEFIRE corresponent la memòria final que recull els resultats de les activitats de formació que figure en el Pla Anual de Formació, el centre estarà en l'obligació de reintegrar l'import concedit.  
3. Tota alteració de les condicions que es tenen en compte per a la concessió de les aportacions econòmiques podrà donar lloc a la modificació de la resolució de concessió.  
4. L'obtenció concurrent d'altres ajudes, pel mateix concepte, podrà donar lloc a la modificació de la resolució de concessió.  
5. Si en el centre educatiu hi ha algun romanent de l'assignació concedida l'any anterior, el seu import es descomptarà de la quantitat que li corresponga després de la realització del repartiment de les ajudes.  
  
Dotze. Obligacions dels beneficiaris  
1. L'acceptació de la realització de les activitats de formació finançades amb l'ajuda aprovada implica, per part dels centres seleccionats, els compromisos següents:  
a) Realitzar les activitats durant el curs 2013-2014.  
b) Assignar la quantitat rebuda per a gastos generals de les activitats de formació.  
c) Realitzar les activitats que, per al seguiment, establisca la Comissió d'Avaluació.  
d) Incorporar a la memòria final un annex d'aplicació del Programa Anual de Formació del professorat, segons el format que es proporcione a través de la pàgina web del Servici de Formació del Professorat, que ha d'incloure, com a mínim:  
1) Memòria econòmica.   
2) Còpia de les factures que acrediten els gastos generats pel projecte de formació, que han d'especificar cada un dels conceptes que s'establixen.  
3) Relació de professionals i institucions que han impartit o coordinat la formació, amb expressió del títol de la ponència impartida, el nombre d'hores i la data d'impartició de cursos, conferències, etc.  
  
4) Informe de valoració del claustre del centre.  
e) Esta documentació es presentarà durant el mes de juliol de 2014.  
  
  
Tretze. Justificació dels gastos  
1. En l'exercici de les activitats de formació es podran presentar, per a la seua justificació, els gastos següents:  
a) Docència o assessorament per experts externs al centre. No per assistència a cursos o jornades.  
b) Material fungible.  
c) Bibliografia. Esta s'haurà d'inventariar i depositar en la biblioteca del centre.  
d) Desplaçaments, només en aquells casos en què les activitats de formació es duguen a terme en centres de distinta localitat o quan siga necessari per al desenrotllament d'alguna activitat. No per assistència a cursos o jornades.  
2. La quantitat rebuda es dedicarà íntegrament a les activitats de formació.  
3. Atés el caràcter de sobredotació per gastos extraordinaris de funcionament, en els documents de control de l'activitat econòmica del centre, hauran d'especificar-se clarament els ingressos i els gastos que es produïsquen a conseqüència del projecte de formació.  
  
Catorze. Avaluació i certificació  
1. En cada CEFIRE s'establirà un assessor de referència per a cada centre educatiu participant.  
2. Una vegada publicada la resolució definitiva, l'assessor de referència establirà el pla de seguiment per al PAF.  
3. L'assessor podrà demanar als centres la informació que considere necessària per a valorar correctament les activitats.  
4. L'assessor, després de la comprovació prèvia que s'han complit les obligacions dels beneficiaris, i comptant amb els informes de seguiment, elaborarà la documentació següent:  
a) Les actes finals d'avaluació, perquè el CEFIRE emeta els certificats corresponents. Als assistents se'ls podrà certificar, quan acrediten com a mínim un 85 % d'assistència, segons el nombre total d'hores pel qual es van dissenyar les activitats de formació. Les activitats, perquè puguen ser certificades, hauran de complir el que disposa l'Orde 65/2012, de 26 d'octubre. En els certificats expedits constarà el mateix nombre d'hores de formació per a tots els participants.  
b) La relació de centres que no han complit les bases d'esta orde perquè la Direcció General d'Innovació, Ordenació i Política Lingüística adopte les mesures oportunes.